Diari Oficial de la Generalitat Valenciana


Sumari del DOGV 9763, del 10-01-2024 (2024/148)

DECRET 1/2024, de 8 de gener, del president de la Generalitat, pel qual es designa una comissionada de la Presidència de la Generalitat per al port de Dénia.
-------------------------------------------------------------------------------------------------------------------------------------------------------------

### Dades del document

Número de DOGV
:   9763

Data del DOGV
:   10-01-2024

Secció del DOGV
:   II. AUTORITATS I PERSONAL - B) NOMENAMENTS I CESSAMENTS

Número del document
:   2024/148


Data del document
:   08-01-2024

Organisme emissor
:   Presidència de la Generalitat

Tipus de document
:   Decret

DECRET 1/2024, de 8 de gener, del president de la Generalitat, pel qual es designa una comissionada de la Presidència de la Generalitat per al port de Dénia. [2024/148]  
L'activitat del port de Dénia, basada tradicionalment en l'exportació de productes agraris, va assolir el seu dinamisme més gran en el segle XIX, amb l'expansió del negoci de la pansa i l'establiment de companyies britàniques de navegació. El creixement del trànsit i la major grandària dels vaixells expliquen la construcció d'un port artificial amb un calat superior que, no obstant això, va arribar massa tard, quan ja l'exportació de panses començava a decaure. A partir de 1930, l'activitat portuària va entrar en una prolongada etapa de declivi, que revertix amb l'increment de relacions comercials i de passatgers amb l'illa d'Eivissa, de la qual Dénia és el port peninsular més pròxim.  
Després de la inauguració, el passat 7 de desembre, de l'ampliació del Varador de Portdenia, s'obri una nova etapa en el funcionament del port de Dénia. Amb més de 50.000 metres quadrats, el varador competix amb els dels ports de Palma, Barcelona, França, Livorno o Gènova, la qual cosa el convertix en vector d'oportunitats econòmiques lligades al sector nàutic, que redunden en benefici de la Marina Alta i de la Comunitat Valenciana.  
Davant aquest escenari d'oportunitats, i atesa la necessitat d'avançar en projectes estratègics, com és l'accés nord al recinte portuari, es considera prioritari l'estudi i proposta de totes les iniciatives que puguen contribuir a un dinamisme més gran del port de Dénia, amb la finalitat d'optimitzar el rendiment de les infraestructures de què disposa.  
En virtut d'això, de conformitat amb el que preveu l'article 12 de la Llei 5/1983, de 30 de desembre, del Consell, i per a l'exercici de les funcions d'impuls de l'acció interdepartamental i de gestió dels projectes estratègics per a la Comunitat Valenciana, recollides en el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, i en el Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat,   
  
  
DECRETE  
  
Article 1. Designació  
Es designa com a comissionada de la Presidència de la Generalitat per al port de Dénia Josefa Font Reus.  
  
Article 2. Funcions  
La comissionada tindrà, com a funció, l'assessorament a la Presidència de la Generalitat en tot el que estiga relacionat amb el port de Dénia, mitjançant l'estudi i la proposta d'actuacions que contribuïsquen a optimitzar les oportunitats d'ocupació i de creixement econòmic lligades a aquest port.  
  
Article 3. Mitjans  
La comissionada de la Presidència de la Generalitat per al port de Dénia comptarà amb el suport administratiu i el material necessari, mitjançant l'adscripció dels recursos que es requerisquen dels programes pressupostaris corresponents a la Presidència de la Generalitat.  
  
  
DISPOSICIÓ ADDICIONAL  
  
Única. Incidència econòmica en la dotació de despesa  
L'aplicació i el desplegament d'aquest decret no podran tindre incidència en la dotació dels capítols de despesa assignats a la Presidència de la Generalitat i, en tot cas, hauran de ser atesos amb els seus mitjans personals i materials.  
  
  
DISPOSICIONS FINALS  
  
Primera. Aplicació de les disposicions del decret  
La Presidència de la Generalitat adoptarà les mesures necessàries per a l'aplicació i l'execució del que disposa aquest decret.  
  
Segona. Efectes  
El present decret tindrà efectes des del dia de la publicació en el Diari Oficial de la Generalitat Valenciana.  
  
València, 8 de gener de 2024  
  
El president de la Generalitat,  
CARLOS MAZÓN GUIXOT